Han vokste opp på Ankenes i nåværende Narvik kommune, og tok utdannelse ved Statens kunst- og håndverksskole, Statens kunstakademi og i utlandet. Arne Linder Olsen laget blant annet altertavlen i Ankenes kirke da kirken ble gjenreist etter 2. verdenskrig, altertavlene i Kjeldebotn kirke og Efjord kapell i Ballangen, og han dekorerte Fredskapellet i Narvik samt dets bårerom. Hans veggmaleri i kommunestyresalen i Ankenes herredshus er bevart, og ble gitt i gave av Narvik kommune til byens Folkets Hus høsten 2006. Han har også laget steinmosaikken på Narvik rådhus og glassmosaikken i foajeen i Folkets Hus' teatersal.